proxectonos/corpus_dominio_legal_administrativo_tmp huggingface dataset:
RESOLUCIÓN do 30 de xuño de 2016, da Dirección Xeral da Función Pública, pola que se anuncia a exposición das listaxes provisionais de axudas aprobadas e denegadas dos criterios de repartición do fondo de acción social do exercicio económico 2015, relativos á axuda para a atención de persoas con discapacidade para o persoal da Administración da Xunta de Galicia.
Consellería de Facenda — III. Outras disposicións — 06/07/2016

De conformidade co establecido na norma 7.2 dos criterios de repartición do fondo de acción social para o exercicio económico do ano 2015, relativos á axuda para a atención de persoas con discapacidade, aprobados polo Consello da Xunta de Galicia do 17 de marzo de 2016 e publicados pola Resolución da Dirección Xeral da Función Pública do 18 de marzo de 2016 (DOG número 60, do 30 de marzo) o anuncio de exposición das listaxes provisionais de admitidos e excluídos publicarase no
Diario Oficial de Galicia
.
Dado que nas listaxes preceptivas figuran datos de carácter identificativo, de características persoais, económicos ou de saúde protexidos pola Lei orgánica 15/1995, do 13 de decembro, de protección de datos de carácter persoal, cuxa publicación pode lesionar o dereito constitucional á intimidade dos/as solicitantes ou dos/as causantes das axudas, cómpre realizar a publicación coas limitacións e reservas establecidas no artigo 61 da Lei 30/1992, do 26 de novembro, de réxime xurídico das administracións públicas e do procedemento administrativo común.
Dando cumprimento ao prescrito, esta dirección xeral
Primeiro. Facer públicas as listaxes provisionais das axudas aprobadas e denegadas dos criterios de repartición do fondo de acción social do exercicio económico 2015 relativos á axuda para a atención de persoas con discapacidade na páxina web da Dirección Xeral da Función Pública http://funcionpublica.xunta.es/?q=FAS
Para o coñecemento íntegro do acto os solicitantes deberán introducir nos espazos habilitados para o efecto o NIF e mais o código de impresión da súa solicitude.
Segundo. Contra a resolución provisional dos expedientes os/as interesados/as poderán presentar reclamación e, de ser o caso, emendar os defectos causantes da exclusión provisional, no prazo de dez (10) días hábiles que se contarán desde o día seguinte ao da publicación desta resolución no
Diario Oficial de Galicia
, en calquera dos rexistros públicos, oficinas de Correos e demais lugares establecidos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
As reclamacións e achegas de documentos deberán dirixirse ao director xeral da Función Pública da Consellería de Facenda, no Edificio Administrativo San Caetano, número 1, piso 2º, 15770 Santiago de Compostela.
Santiago de Compostela, 30 de xuño de 2016
RESOLUCIÓN do 9 de xuño de 2016, da Secretaría Xeral de Emprego, pola que se dispón a inscrición no rexistro e a publicación no Diario Oficial de Galicia das táboas salariais para o ano 2016 do V Convenio colectivo autonómico para o sector de pompas fúnebres de Galicia.
Consellería de Economía, Emprego e Industria — III. Outras disposicións — 06/07/2016

Visto o acordo polo que se aproban as táboas salariais para o ano 2016, que se subscribiu entre a representación empresarial Agesef e Fegaserfu e as organizacións sindicais UGT Galicia e S.N. de CC.OO. de Galicia, do V Convenio colectivo autonómico para o sector de pompas fúnebres de Galicia, na xuntanza que tivo lugar o 4 de febreiro de 2016, e de conformidade co disposto no artigo 90.2 e 3 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 713/2010, do 28 de maio, sobre rexistro e depósito de convenios e acordos colectivos de traballo,
Esta Secretaría Xeral de Emprego resolve:
Primeiro. Ordenar o seu rexistro e depósito no Rexistro de Convenios e Acordos Colectivos de Traballo da Comunidade Autónoma de Galicia (Rexcon).
Segundo. Dispor a súa publicación no
Diario Oficial de Galicia
.
Santiago de Compostela, 9 de xuño de 2016
Santiago de Compostela, ás 12.00 horas do día 4 de febreiro de 2016, na sede do Consello Galego de Relacións Laborais, sito na rúa Algalia de Abaixo, 24, baixo, reúnense as persoas abaixo sinaladas, que forman parte da Comisión Paritaria do V Convenio colectivo autonómico para o sector de pompas fúnebres de Galicia.
Representación empresarial
José Luis Varela Tabarés (Agesef)
Pedro de Diego Olavarrieta (Agesef)
José Becerra Vázquez (Fegaserfu)
Representación social
Serafín Álvarez Seoane (UGT-Galicia)
Miguel Ángel Soto García (UGT-Galicia)
Óscar Soto Collazo (UGT-Galicia)
Pablo López Fernández (UGT-Galicia)
Eduardo Brión Dorca (S.N. de CC.OO. de Galicia)
Logo do debate e análise das cuestións obxecto da presente xuntanza polas representacións presentes nesta comisión, procede reflectir na acta o seguinte.
1. Apróbanse as táboas salariais do ano 2016 segundo o disposto no artigo 19 do V Convenio colectivo autonómico para o sector de pompas fúnebres de Galicia, que quedan do seguinte xeito:
Categorias
Salarios
Bruto anual
Xefe administrativo
21.477,61 €
Oficial 1ª administrativo
17.343,18 €
Oficial 2ª administrativo
16.345,78 €
Auxiliar administrativo
15.180,16 €
Funerario 1ª
17.343,18 €
Funerario 2ª
15.180,16 €
Funerario 3ª
14.117,55 €
Azafata
15.180,16 €
Mantemento e limpeza
14.117,55 €
2. Os membros da Comisión delegan no persoal habilitado do Consello Galego de Relacións Laborais a realización dos trámites de rexistro, depósito e publicidade dos acordos reflectidos na presente acta ante a autoridade laboral competente.
Ao non ter máis asuntos que tratar, remata a xuntanza ás 12.30 horas do día sinalado no encabezamento, e expídese para o efecto a presente acta, que asinan, por duplicado exemplar, todos os asistentes en proba de conformidade.
CORRECCION de erros. Orde do 15 de xuño de 2016 pola que se regula o procedemento de admisión do alumnado nos centros docentes sostidos con fondos públicos para impartir ciclos formativos de formación profesional de grao medio e de grao superior en réxime ordinario e para as persoas adultas.
Consellería de Cultura, Educación e Ordenación Universitaria — I. Disposicións xerais — 11/07/2016

Advertidos erros na versión en castelán da citada orde, publicada no
Diario Oficial de Galicia
nº 120, do luns 27 de xuño de 2016, faise a corrección na versión do
Diario Oficial de Galicia
neste idioma.
Tal corrección non procede no texto en galego.
RESOLUCIÓN do 20 de xuño de 2016, da Secretaría Xeral de Emprego, pola que se fai pública a concesión dos premios do certame Cooperativismo no Ensino 2016, dirixido ao alumnado e ao profesorado dos centros educativos de Galicia.
Consellería de Economía, Emprego e Industria — III. Outras disposicións — 07/07/2016

Pola Orde do 22 de decembro de 2015 (DOG nº 248, do 30 de decembro), da Consellería de Economía, Emprego e Industria, establecéronse as bases reguladoras do Certame Cooperativismo no Ensino, dirixido ao alumnado e profesorado dos centros educativos de Galicia, e procedeuse á súa convocatoria para o ano 2016.
Nas bases reguladoras establécese que os traballos participantes neste concurso serán avaliados por un tribunal e que a persoa titular da Secretaría Xeral de Emprego resolverá a concesión dos premios, que serán obxecto de publicación no Diario Oficial de Galicia.
Unha vez aprobadas as propostas de concesión dos premios polos tribunais encargados de avaliar os traballos presentados, nas súas reunións do 27 de maio de 2016 e sen que fosen formuladas reclamacións, por resolución da Secretaría Xeral de Emprego do 17 de xuño de 2016 foi aprobada a concesión dos premios.
Por todo o anterior,
Facer pública a concesión dos premios do certame Cooperativismo no Ensino 2016 dirixido ao alumnado e ao profesorado dos centros educativos de Galicia, e que se relacionan no anexo que se xunta a esta resolución.
Santiago de Compostela, 20 de xuño de 2016
Modalidade de debuxo, pintura, fotografía e/ou vídeo dirixido ao alumnado de educación infantil e primaria, por categorías:
Modalidade de actividades cooperativizadas dirixido ao alumnado de primeiro e segundo ciclo de educación secundaria obrigatoria, por categorías:
Modalidade de proxectos empresariais cooperativos, dirixido ao alumnado e ao profesorado dos centros de formación profesional e de ensinazas de réxime especial.
Premio ao mellor proxecto empresarial cooperativo: Cuvegal, Sociedade Cooperativa Galega presentado polo alumnado e profesorado do CIFP Someso.
Accésit ao proxecto empresarial finalista: Vigotronic, Sociedade Cooperativa Galega presentado polo alumnado e profesorado do IES Politécnico de Vigo.
RESOLUCIÓN do 28 de xuño de 2016 pola que se ordena a publicación do Acordo do Consello da Xunta de Galicia do 23 de xuño de 2016, polo que se declara municipio turístico galego o concello de Portomarín na provincia de Lugo.
Axencia Turismo de Galicia — III. Outras disposicións — 07/07/2016

En cumprimento do disposto no artigo 19 do Decreto 32/2015, do 19 de febreiro, polo que se regula a declaración de municipio turístico, a Dirección da Axencia Turismo de Galicia dispón que se publique no Diario Oficial de Galicia o acordo adoptado polo Consello da Xunta de Galicia, na súa reunión do 23 de xuño de 2016, que a seguir se transcribe:
«Declarar municipio de interese turístico galego, de conformidade co establecido no Decreto 32/2015, do 19 de febreiro, polo que se regula a declaración de municipio turístico, ao seguinte:
• O concello de Portomarín na provincia de Lugo».
Santiago de Compostela, 28 de xuño de 2016
ORDE do 28 de xuño de 2016 pola que se crea a oficina de Rexistro Auxiliar da Axencia de Sangue, Órganos e Tecidos, pertencente ao sistema único de rexistro.
Vicepresidencia e Consellería de Presidencia, Administracións Públicas e Xustiza — I. Disposicións xerais — 12/07/2016

O Decreto 191/2011, do 22 de setembro, de organización e funcionamento dos rexistros da Administración xeral e das entidades públicas instrumentais da Comunidade Autónoma de Galicia, dispón no seu artigo 8.2 que a creación, modificación ou supresión das oficinas de rexistro auxiliares se fará mediante orde da consellería competente en materia de administracións públicas, por proposta da consellería ou entidade correspondente, logo de informe da Oficina de Rexistro Xeral.
No anexo I do Decreto 191/2011, do 22 de setembro, de organización e funcionamento dos rexistros da Administración xeral e das entidades públicas instrumentais da Comunidade Autónoma de Galicia (DOG núm. 196, do 13 de outubro), figura a listaxe inicial de oficinas de rexistro. A relación actualizada delas está á disposición da cidadanía no portal institucional www.xunta.es, segundo o previsto na disposición adicional segunda dese decreto.
Debido á modificación da estrutura orgánica da Xunta de Galicia, mediante o Decreto 116/2015, do 4 de outubro, e o Decreto 129/2015, do 8 de outubro, polo que se fixa a estrutura orgánica das consellerías da Xunta de Galicia, xurdiu a necesidade de crear novas oficinas de rexistro ou de modificar outras existentes para reflectir unha nova localización ou denominación.
Polo exposto e en uso das facultades que me confiren os artigos 34.6 e 38 da Lei 1/1983, do 22 de febreiro, de normas reguladoras da Xunta e da súa Presidencia,
Artigo único.
Creación dunha oficina de rexistro auxiliar
Créase a seguinte oficina de rexistro auxiliar:
– Rexistro Auxiliar da Axencia Galega de Sangue, Órganos e Tecidos, que ten as súas dependencias na avenida Monte da Condesa, s/n, Santiago de Compostela.
Disposición derradeira primeira
O establecido nesta orde non suporá incremento de gasto.
Disposición derradeira segunda
Esta orde producirá efectos o mesmo día da súa publicación no
Diario Oficial de Galicia
.
Nesa mesma data, actualizarase para a cidadanía a relación de oficinas de rexistro auxiliar, existente na páxina web institucional.
Santiago de Compostela, 28 de xuño de 2016
RESOLUCIÓN do 28 de xuño de 2016 pola que se dá publicidade ás axudas concedidas ao abeiro da Resolución do 17 de febreiro de 2016 pola que se establecen as bases reguladoras para a concesión, en réxime de concorrencia non competitiva, das subvencións a concellos para apoio, promoción e difusión das festas declaradas de interese turístico de Galicia, e se procede á súa convocatoria para o ano 2016.
Axencia Turismo de Galicia — III. Outras disposicións — 08/07/2016

En cumprimento do disposto no artigo 15.1 da Lei 9/2007, do 13 de xuño, de subvencións de Galicia, e no artigo 13.4 da Lei 4/2006, do 30 de xuño, de transparencia e boas prácticas na Administración pública galega, así como no artigo 20 das bases reguladoras da convocatoria,
Facer público no
Diario Oficial de Galicia
e na páxina web de Axencia Turismo de Galicia (http://turismo.xunta.es//) o resultado do proceso de concesión das subvencións previstas con cargo á aplicación orzamentaria 04.A2.761A.760.3, crédito orzamentario 300.000 €, que figuran no anexo desta resolución, concedidas ao amparo da Resolución do 17 de febreiro de 2016 pola que se establecen as bases reguladoras para a concesión, en réxime de concorrencia non competitiva, das subvencións a concellos para apoio, promoción e difusión das festas declaradas de interese turístico de Galicia, e procédese á súa convocatoria para o ano 2016.
Santiago de Compostela, 28 de xuño de 2016
ORDE do 30 de xuño de 2016 pola que se modifica o prazo de xustificación da primeira anualidade establecido na Orde do 23 de decembro de 2015 pola que se establecen as bases reguladoras e se convocan para o ano 2016 as axudas aos investimentos en tecnoloxías forestais, procesado, mobilización e comercialización de produtos forestais, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020.
Consellería do Medio Rural — III. Outras disposicións — 08/07/2016

A Orde do 23 de decembro de 2015 pola que se establecen as bases reguladoras e se convocan para o ano 2016 as axudas aos investimentos en tecnoloxías forestais, procesado, mobilización e comercialización de produtos forestais, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, establece no artigo 28 que o prazo de xustificación finalizará o 15 de setembro de 2016 para a primeira anualidade.
Dado que os anexos se publicaron o día 5 de febreiro de 2016, coa consecuente reapertura do prazo de presentación de solicitudes, os beneficiarios recibirán as resolucións de concesión de subvención con pouco tempo para a realización do investimento correspondente á primeira anualidade, polo que se considera oportuno ampliar o prazo de xustificación.
En consecuencia co anteriormente exposto, no exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
Único. Ampliar o prazo de xustificación da primeira anualidade ata o 15 de outubro, incluído.
Santiago de Compostela, 30 de xuño de 2016
RESOLUCIÓN do 1 de xullo de 2016 pola que se dá publicidade ás axudas concedidas ao abeiro da Orde do 5 de febreiro de 2016 (Diario Oficial de Galicia número 39, do 26 de febreiro), pola que se establecen as bases reguladoras para a concesión, en réxime de concorrencia competitiva, das axudas para o libro galego, no que se refire á tradución a outras linguas de obras publicadas orixinariamente en galego e á tradución para o galego de obras publicadas orixinariamente noutras linguas.
Consellería de Cultura, Educación e Ordenación Universitaria — III. Outras disposicións — 08/07/2016

O artigo 15.1 da Lei 9/2007, do 13 de xuño, de subvencións de Galicia, establece a obrigatoriedade de publicación no Diario Oficial de Galicia das subvencións concedidas con expresión da convocatoria, o programa e o crédito orzamentario a que se imputan, o beneficiario, a cantidade concedida e finalidade ou finalidades da subvención,
Ordenar a publicación no Diario Oficial de Galicia das subvencións concedidas con cargo á aplicación orzamentaria 10.20.432A.770.0 do procedemento CT221C, subvencións para o libro galego, no que se refire á tradución a outras linguas de obras publicadas orixinariamente en galego e á tradución para o galego de obras publicadas orixinariamente noutras linguas.
Santiago de Compostela, 1 de xullo de 2016
CORRECCIÓN de erros. Orde do 22 de xuño de 2016 pola que se establecen as bases reguladoras das axudas para o establecemento de sistemas agroforestais, cofinanciadas polo Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e se convocan para o exercicio orzamentario 2016.
Consellería do Medio Rural — III. Outras disposicións — 11/07/2016

Advertidos erros na orde publicada no Diario Oficial de Galicia número 120, do 27 de xuño de 2016, cómpre facer as seguintes correccións:
Nas páxina 26971 e 26972, no artigo 6.1.b), onde di: «...€/plantacións de planta portaenxerto...» debe dicir: «...€/hectárea, plantacións de planta portaenxerto...».
Na páxina 26974, no artigo 7.3), elimínase «...na Orde do 16 de abril de 2007 (DOG nº 77, do 20 de abril)».
Na páxina 26981, no artigo 11.3.i), onde di: «20 puntos», debe dicir: «15 puntos».
Na páxina 26985, no artigo 12.4, onde di: «Datos Sixpac», debe dicir: «Datos Sixpac: anexo XIII debidamente cuberto».
Na páxina 26989, no artigo 14.2.f), elimínase «(anexo XIII)».
Na páxina 26992, no artigo 16.1, onde di: «Esta inspección realizarase antes da resolución de aprobación...», debe dicir: «Esta inspección poderá realizarase antes da resolución de aprobación...».
Na páxina 26993, no artigo 17.2, onde di: «...antes da data que se estableza na convocatoria de axudas...», debe dicir: «...antes da data que se estableza na resolución de aprobación da axuda...».
Na páxina 26995, no artigo 18.3.b), onde di: «No caso de solicitudes cunha superficie de actuación igual ou superior a 10 hectáreas, a acreditación deberá estar asinada por un enxeñeiro de montes ou enxeñeiro técnico forestal ou equivalente», debe dicir: «A acreditación deberá estar asinada por un enxeñeiro de montes ou enxeñeiro técnico forestal ou equivalente, excepto, no caso de solicitudes de propietarios particulares de xeito individual cunha superficie de actuación inferior a 10 hectáreas».
Na páxina 26996, no artigo 18.3.e), onde di: «...excepto no caso de superficie inferior a 10 hectáreas», debe dicir: «...excepto no caso de solicitudes de propietarios particulares de xeito individual cunha superficie de actuación inferior a 10 hectáreas».
Na páxina 27014, no anexo VII, na epígrafe «Outros datos» elimínase o parágrafo que di: «No caso de montes veciñais en man común sen ingresos nos últimos exercicios fiscais pechados anteriores á solicitude de axuda: 10 puntos».
RESOLUCIÓN do 1 de xullo de 2016 pola que se dá publicidade ás axudas concedidas ao abeiro da Orde do 1 de marzo de 2016 (Diario Oficial de Galicia número 78, do 25 de abril) pola que se establecen as bases reguladoras da subvención destinada a concellos de Galicia para a dotación de novidades editoriais en galego en formato físico, con destino ás bibliotecas e/ou axencias de lectura públicas de titularidade municipal, integradas na Rede de bibliotecas de Galicia.
Consellería de Cultura, Educación e Ordenación Universitaria — III. Outras disposicións — 08/07/2016

O artigo 15.1 da Lei 9/2007, do 13 de xuño, de subvencións de Galicia, establece a obrigatoriedade da publicación no
Diario Oficial de Galicia
das subvencións concedidas con expresión da convocatoria, o programa e o crédito orzamentario a que se imputan, o beneficiario, a cantidade concedida e a finalidade ou finalidades da subvención. Así mesmo, segundo o artigo 13 da orde de convocatoria, esta resolución publicarase no DOG, no portal da Rede de bibliotecas de Galicia (www.rbgalicia.xunta.es) e na páxina web oficial da Secretaría Xeral de Cultura. Esta publicación substituirá a notificación persoal e producirá os mesmos efectos.
Ordenar a publicación no
Diario Oficial de Galicia
das subvencións concedidas con cargo á aplicación orzamentaria 10.20.432A.760.1 do procedemento CT224A, subvencións destinadas a concellos de Galicia para a dotación de novidades editoriais en galego en formato físico, con destino a bibliotecas e/ou axencias de lectura públicas de titularidade municipal, integradas na Rede de bibliotecas de Galicia.
Santiago de Compostela, 1 de xullo de 2016
ORDE do 17 de xuño de 2016 pola que se fai pública a ampliación de crédito existente para a concesión das axudas previstas na Orde do 28 de decembro de 2015 pola que se establecen as bases reguladoras para a concesión de subvencións, en réxime de concorrencia non competitiva, para a renovación de fachadas e cubertas de lousa e se procede á súa convocatoria para o ano 2016 (código de procedemento IN314A), publicada no Diario Oficial de Galicia número 249, do 31 de decembro de 2015.
Consellería de Economía, Emprego e Industria — III. Outras disposicións — 11/07/2016

O día 31 de decembro de 2015 publicouse no Diario Oficial de Galicia a Orde do 28 de decembro de 2015 pola que se establecen as bases reguladoras para a concesión de subvencións, en réxime de concorrencia non competitiva, para a renovación de fachadas e cubertas de lousa e se procede á súa convocatoria para o ano 2016 (código de procedemento IN314A).
Na antedita orde prevíase que as subvencións que se establezan para as actuacións obxecto destas axudas serán con cargo á aplicación orzamentaria 09.20.734A.780.0 «Plan renove de cubertas de lousa», sendo o orzamento máximo destinado a esta convocatoria de 600.000,00 €.
No artigo 3 das bases reguladoras da Orde do 28 de decembro de 2015, establécese que se poderá ampliar o crédito máximo destinado a esta convocatoria cando o aumento veña derivado dunha xeración, ampliación ou incorporación de crédito ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.
Do mesmo xeito, recóllese que a ampliación de crédito se publicará nos mesmos medios que a convocatoria, sen que tal publicidade implique a apertura de prazo para presentar novas solicitudes nin o inicio de novo cómputo de prazo para resolver.
Tendo en conta que o crédito inicial da convocatoria non abonda para atender todas as solicitudes presentadas e que existe crédito susceptible de ser utilizado para este fin, derivado dunha xeración, considérase conveniente ampliar o importe inicial en 1.500.000,00 €, de maneira que se acade un maior grao de execución orzamentaria.
De acordo co anterior, unha vez declarada a dispoñibilidade de crédito, vista a Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento,
Artigo 1. Ampliación de crédito
Ampliar o importe total do crédito das axudas establecidas na Orde do 28 de decembro de 2015 (DOG núm. 249, do 31 de decembro), pola que se establecen as bases reguladoras para a concesión de subvencións, en réxime de concorrencia non competitiva, para a renovación de fachadas e cubertas de lousa e se procede á súa convocatoria para o ano 2016 (código de procedemento IN314A), por un importe de 1.500.000,00 € con cargo á aplicación orzamentaria 09.20.734A.780.0 «Plan renove de cubertas de lousa». Unha vez efectuada esta ampliación, o importe total destas axudas ascende a 2.100.000,00 €.
Esta modificación non dá lugar á apertura dun novo prazo de presentación de solicitudes.
Santiago de Compostela, 17 de xuño de 2016
ORDE do 17 de xuño de 2016 pola que se fai pública a ampliación de crédito existente para a concesión das axudas previstas na Orde do 28 de decembro de 2015 pola que se establecen as bases reguladoras para a concesión de subvencións, en réxime de concorrencia non competitiva, para a renovación de cubertas con tella cerámica, e se procede á súa convocatoria para o ano 2016 (código de procedemento IN423B), publicada no Diario Oficial de Galicia número 249, do 31 de decembro de 2015.
Consellería de Economía, Emprego e Industria — III. Outras disposicións — 11/07/2016

O día 31 de decembro de 2015 publicouse no Diario Oficial de Galicia a Orde do 28 de decembro de 2015 pola que se establecen as bases reguladoras para a concesión de subvencións, en réxime de concorrencia non competitiva, para a renovación de cubertas con tella cerámica, e se procede á súa convocatoria para o ano 2016 (código de procedemento IN423B).
Na antedita orde prevíase que as subvencións que se establezan para as actuacións obxecto destas axudas serán con cargo á aplicación orzamentaria 09.20.734A.780.2 «Plan renove de cubertas de tella cerámica», sendo o orzamento máximo destinado a esta convocatoria de 600.000,00 €.
No artigo 3 das bases reguladoras da Orde do 28 de decembro de 2015, establécese que se poderá ampliar o crédito máximo destinado a esta convocatoria cando o aumento veña derivado dunha xeración, ampliación ou incorporación de crédito ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.
Do mesmo xeito, recóllese que a ampliación de crédito se publicará nos mesmos medios que a convocatoria, sen que tal publicidade implique a apertura de prazo para presentar novas solicitudes nin o inicio de novo cómputo de prazo para resolver.
Tendo en conta que o crédito inicial da convocatoria non abonda para atender todas as solicitudes presentadas e que existe crédito susceptible de ser utilizado para este fin, derivado dunha xeración, considérase conveniente ampliar o importe inicial en 1.499.348,4 €, de maneira que se acade un maior grao de execución orzamentaria.
De acordo co anterior, unha vez declarada a dispoñibilidade de crédito, vista a Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento,
Artigo 1. Ampliación de crédito
Ampliar o importe total do crédito das axudas establecidas na Orde do 28 de decembro de 2015 pola que se establecen as bases reguladoras para a concesión de subvencións, en réxime de concorrencia non competitiva, para a renovación de cubertas con tella cerámica, e se procede á súa convocatoria para o ano 2016 (código de procedemento IN423B), por un importe de 1.499.348,4 € con cargo á aplicación orzamentaria 09.20.734A.780.2 «Plan renove de cubertas de tella cerámica». Unha vez efectuada esta ampliación, o importe total destas axudas ascende a 2.099.348,4 €.
Esta modificación non dá lugar á apertura dun novo prazo de presentación de solicitudes.
Santiago de Compostela, 17 de xuño de 2016
RESOLUCIÓN do 28 de xuño de 2016, da Secretaría Xeral Técnica da Consellería de Infraestruturas e Vivenda, pola que se dá publicidade dunha encomenda de xestión consistente na elaboración dun informe técnico de supervisión de proxectos de obras comprendidas no ámbito competencial da Secretaría Xeral para o Deporte.
Consellería de Infraestruturas e Vivenda — III. Outras disposicións — 11/07/2016

De conformidade cos artigos 8.4 e 9.3 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á encomenda de xestión ao Instituto Galego da Vivenda e Solo para realización dun informe técnico de supervisión do proxecto de obra de instalación dunha pista de atletismo hidráulica cuberta no recinto feiral de Expourense, en canto que a natureza das actuacións comprendidas no correspondente proxecto de obras se corresponde coas competencias e funcións atribuídas ao Instituto Galego da Vivenda e Solo e a Secretaría Xeral para o Deporte carece dos medios persoais axeitados para a realización de tal actividade técnica.
– Natureza e alcance da xestión encomendada: esta encomenda ten natureza intersubxectiva ao realizarse entre órganos (Consellería de Infraestruturas e Vivenda e Instituto Galego da Vivenda e Solo) dotados de personalidade xurídica propia e ser o Instituto Galego da Vivenda e Solo medio propio e servizo técnico da Administración xeral da Comunidade Autónoma de Galicia e dos poderes adxudicadores dependentes dela.
– Prazo de vixencia: desde a súa sinatura, que tivo lugar o 20 de xuño de 2016, ata o 31 de decembro de 2016.
– Supostos nos que proceda a finalización anticipada da encomenda: incumprimento total ou parcial dalgunha das partes ou mutuo acordo.
Santiago de Compostela, 28 de xuño de 2016
DECRETO 78/2016, do 7 de xullo, polo que se dispón que cese Manuel Antonio Varela Rey como director da Axencia Galega de Innovación.
Consellería de Economía, Emprego e Industria — II. Autoridades e persoal — 08/07/2016

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, no 65 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e no artigo 17.2 dos estatutos da Axencia Galega de Innovación, aprobados polo Decreto 50/2012, do 12 de xaneiro, polo que se crea a Axencia Galega de Innovación e se aproban os seus estatutos, por proposta do conselleiro de Economía, Emprego e Industria, e logo de deliberación do Consello da Xunta de Galicia, na súa reunión do día sete de xullo de dous mil dezaseis,
Que cese, por petición propia, Manuel Antonio Varela Rey, como director da Axencia Galega de Innovación, agradecéndolle os servizos prestados.
Santiago de Compostela, sete de xullo de dous mil dezaseis
RESOLUCIÓN do 20 de xuño de 2016, da Secretaría Xeral de Emprego, pola que se fai pública a concesión dos premios á cooperación 2016.
Consellería de Economía, Emprego e Industria — III. Outras disposicións — 08/07/2016

Mediante a Orde do 22 de decembro de 2015 (DOG nº 248, do 30 de decembro), da Consellería de Economía, Emprego e Industria, establecéronse as bases reguladoras dos premios á cooperación, e procedeuse á súa convocatoria para o ano 2016.
Nas bases reguladoras establécese que a Comisión Permanente do Consello Galego de Cooperativas actuará como tribunal e que a persoa titular da Secretaría Xeral de Emprego resolverá a concesión dos premios, que serán obxecto de publicación no Diario Oficial de Galicia.
Unha vez aprobada a proposta de concesión dos premios pola Comisión Permanente do Consello Galego de Cooperativas, na súa reunión do 30 de maio de 2016, e sen que se formulasen reclamacións, mediante a resolución da Secretaría Xeral de Emprego, do 17 de xuño de 2016, aprobouse a concesión dos premios.
Por todo o anterior,
Facer pública a concesión dos premios á cooperación 2016 ás entidades que se indican a seguir:
Premios aos valores cooperativos a 7H, Sociedade Cooperativa Galega.
Premio ao mellor proxecto cooperativo a Cidadanía Rede de Aplicacións Sociais, Sociedade Cooperativa Galega.
Premio á promoción do cooperativismo a Ítaca Software Libre, Sociedade Cooperativa Galega.
Santiago de Compostela, 20 de xuño de 2016
RESOLUCIÓN do 21 de xuño de 2016, da Dirección Xeral de Enerxía e Minas, pola que se dá publicidade dos beneficiarios das axudas concedidas ao abeiro da Orde do 28 de decembro de 2015 pola que se establecen as bases reguladoras para a concesión, en réxime de concorrencia competitiva, das axudas encamiñadas á habilitación e mellora de infraestruturas dos parques empresariais da Comunidade Autónoma de Galicia, e se procede á súa convocatoria para o ano 2016 (IN519B).
Consellería de Economía, Emprego e Industria — III. Outras disposicións — 08/07/2016

De conformidade co disposto no artigo 15 da Lei 9/2007, do 13 de xuño, de subvencións de Galicia, no artigo 17 da Lei 1/2016, do 18 de xaneiro, de transparencia e bo goberno, no artigo 24 do anexo I da Orde do 28 de decembro de 2015 pola que se establecen as bases reguladoras para a concesión, en réxime de concorrencia competitiva, das axudas encamiñadas á habilitación e mellora de infraestruturas dos parques empresariais da Comunidade Autónoma de Galicia, e se procede á súa convocatoria para o ano 2016 (IN519B), por medio desta resolución publícase o extracto das axudas outorgadas pola Consellería de Economía, Emprego e Industria ao abeiro da dita orde.
a) Norma reguladora da convocatoria: Orde do 28 de decembro de 2015 pola que se establecen as bases reguladoras para a concesión, en réxime de concorrencia competitiva, das axudas encamiñadas á habilitación e mellora de infraestruturas dos parques empresariais da Comunidade Autónoma de Galicia, e se procede á súa convocatoria para o ano 2016 (IN519B).
b) Aplicación orzamentaria: 09.20.732-A 760.0.
c) Crédito orzamentario: 3.801.870,00 euros.
d) Destinatarios: concellos da Comunidade Autónoma de Galicia.
e) Beneficiarios, importe e finalidade das axudas: no anexo a esta resolución recóllense os beneficiarios, o importe e a finalidade das axudas.
Santiago de Compostela, 21 de xuño de 2016
ORDE do 28 de xuño de 2016 pola que se fai pública a ampliación dos importes existentes para a concesión das axudas previstas na Orde do 29 de decembro de 2015 pola que se establecen as bases reguladoras para a concesión de subvencións dirixidas a entidades locais para a contratación temporal de persoas en situación ou risco de exclusión social perceptoras da renda de integración social de Galicia (Risga), e se aproba a convocatoria para o ano 2016.
Consellería de Economía, Emprego e Industria — III. Outras disposicións — 08/07/2016

A Orde do 29 de decembro de 2015 pola que se establecen as bases reguladoras para a concesión de subvencións dirixidas a entidades locais para a contratación temporal de persoas en situación ou risco de exclusión social perceptoras da renda de integración social de Galicia (Risga) e se aproba a convocatoria para o ano 2016, establece no seu artigo 2.2 que os créditos estimados que financian os programas contidos na orde poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais, nos supostos e nas condicións previstas nos artigos 30 e 31 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Dado que existen remanentes de crédito de fondos finalistas procedentes doutras convocatorias que poden ser utilizados para o financiamento desta orde, procede darlles a oportuna publicidade, en cumprimento do disposto no artigo 30 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Por todo o exposto e no uso das facultades que me foron conferidas,
Artigo 1. Ampliación de créditos
Amplíase o importe total dos créditos para o financiamento das axudas previstas na Orde do 29 de decembro de 2015 pola que se establecen as bases reguladoras para a concesión de subvencións dirixidas a entidades locais para a contratación temporal de persoas en situación ou risco de exclusión social perceptoras da renda de integración social de Galicia (Risga) e se aproba a convocatoria para o ano 2016, na aplicación 09.41.322A.460.0 (código de proxecto 2015 00532), polo importe global de 1.023.305,12 euros.
Artigo 2. Prazo de solicitude
Esta modificación non afecta o prazo establecido na referida orde para a presentación de solicitudes.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de xuño de 2016
RESOLUCIÓN do 21 de xuño de 2016, da Dirección Xeral de Enerxía e Minas, pola que se dá publicidade aos beneficiarios das axudas concedidas ao abeiro da Orde do 15 de febreiro de 2016 pola que se establecen as bases reguladoras para a concesión, en réxime de concorrencia competitiva, de subvencións destinadas á creación de viveiros industriais de empresas en parques empresariais da Comunidade Autónoma de Galicia, e se procede á súa convocatoria para o ano 2016 (código do procedemento IN541A).
Consellería de Economía, Emprego e Industria — III. Outras disposicións — 08/07/2016

De conformidade co disposto no artigo 15 da Lei 9/2007, do 13 de xuño, de subvencións de Galicia, no artigo 17 da Lei 1/2016, do 18 de xaneiro, de transparencia e bo goberno, no artigo 25 do anexo I da Orde do 15 de febreiro de 2016 pola que se establecen as bases reguladoras para a concesión, en réxime de concorrencia competitiva, de subvencións destinadas á creación de viveiros industriais de empresas en parques empresariais da Comunidade Autónoma de Galicia, e se procede á súa convocatoria para o ano 2016 (código do procedemento IN541A), por medio desta resolución publícase o extracto das axudas outorgadas pola Consellería de Economía, Emprego e Industria ao abeiro da dita orde.
a) Norma reguladora da convocatoria: Orde do 15 de febreiro de 2016 pola que se establecen as bases reguladoras para a concesión, en réxime de concorrencia competitiva, de subvencións destinadas á creación de viveiros industriais de empresas en parques empresariais da Comunidade Autónoma de Galicia, e se procede á súa convocatoria para o ano 2016 (código do procedemento IN541A).
b) Aplicación orzamentaria: 09.20.732A.760.1.
c) Crédito orzamentario: 1.000.000 euros.
d) Destinatarios: concellos da Comunidade Autónoma de Galicia.
e) Finalidade: creación de viveiros industriais de empresas en parques empresariais da Comunidade Autónoma de Galicia.
f) Beneficiarios e importe das axudas: no anexo a esta resolución recóllense os beneficiarios e o importe.
Santiago de Compostela, 21 de xuño de 2016
ORDE do 14 de xuño de 2016 pola que se amplía o crédito da Orde do 28 de decembro de 2015 pola que se establecen as bases reguladoras para a concesión, en réxime de concorrencia non competitiva, das axudas destinadas á renovación total ou parcial de ascensores existentes pertencentes a comunidades de propietarios de edificios en réxime de propiedade horizontal radicadas na Comunidade Autónoma de Galicia, e se convocan para o ano 2016 (código do procedemento IN532A).
Consellería de Economía, Emprego e Industria — III. Outras disposicións — 07/07/2016

A través da Orde do 28 de decembro de 2015 (DOG núm. 249, do 31 de decembro) convocáronse para o ano 2016 as axudas destinadas á renovación total ou parcial de ascensores existentes, en réxime de concorrencia non competitiva.
O artigo 3 das bases reguladoras da Orde do 28 de decembro de 2015, relativo ao crédito orzamentario destinado ás axudas, establece que se destinará unha contía de 700.000 euros con cargo á aplicación orzamentaria 09.20.732A.781.0, e no artigo 1.3 prevese a posibilidade de incrementar as ditas cantidades en función das solicitudes presentadas e de acordo coa dispoñibilidade de crédito, feito este que non supón a apertura dun novo prazo de presentación de solicitudes.
Para tramitar os expedientes de axuda desta convocatoria o crédito orzamentario inicial deberase incrementar para atender as necesidades de fondos para a súa tramitación, polo que a Dirección Xeral de Planificación e Orzamentos tramitou unha xeración de crédito, adscribindo á aplicación 09.20.732A.781.0 Plan renove de ascensores un importe total de 800.000 euros.
En consecuencia, en uso das atribucións que me foron conferidas,
Artigo único.
Modificar o artigo 3 das bases reguladoras da Orde da Consellería de Economía, Emprego e Industria do 28 de decembro de 2015, no referente ao crédito orzamentario destinado, incrementando este en 800.000 euros, pasando de 700.000 euros á cantidade final de 1.500.000 euros.
Santiago de Compostela, 14 de xuño de 2016
RESOLUCIÓN do 4 de xullo de 2016, da Dirección Xeral de Educación, Formación Profesional e Innovación Educativa, de prórroga de seccións bilingües de lingua inglesa en conservatorios profesionais de música de Galicia.
Consellería de Cultura, Educación e Ordenación Universitaria — III. Outras disposicións — 19/07/2016

Mediante a Orde do 14 de xullo de 2014 (DOG do 23 de xullo), autorizouse a posta en marcha, con carácter experimental, de seccións bilingües de lingua inglesa en conservatorios profesionais de música. En concreto, autorizáronse seccións bilingües no CMUS Profesional da Coruña, no CMUS Profesional de Santiago de Compostela e no CMUS Profesional de Vigo.
O artigo 9 da devandita orde establece que o proxecto ten unha duración de dous cursos académicos, prorrogables en períodos de dous cursos académicos, logo do informe favorable do servizo de inspección educativa emitido tendo en conta a adecuación ás condicións e obxectivos indicados na súa posta en marcha e a permanencia das circunstancias que xustificaron a súa implantación.
Igualmente, na disposición derradeira primeira da citada orde autorízase a Dirección Xeral de Educación, Formación Profesional e Innovación Educativa para ditar cantas normas se consideren oportunas para o seu desenvolvemento.
Emitidos os correspondentes informes favorables polos servizos de Inspección educativa, de acordo co establecido no artigo 9 da citada orde,
Primeiro. Prorrogar, por un período de dous anos, as seccións bilingües no Conservatorio Profesional de Música da Coruña, no CMUS Profesional de Santiago de Compostela e no CMUS Profesional de Vigo, coa finalidade de favorecer a práctica do inglés entre o alumnado dos ditos centros.
Segundo. Contra esta resolución poderá interpoñerse recurso de alzada ante a persoa titular da Consellería de Cultura, Educación e Ordenación Universitaria, no prazo dun mes contado a partir do día seguinte ao da súa publicación no Diario Oficial de Galicia, de acordo co disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 4 de xullo de 2016
RESOLUCIÓN do 4 de xullo de 2016, da Dirección Xeral de Mobilidade, pola que se modifica a Resolución do 29 de febreiro de 2016 pola que se convocan probas de constatación da competencia profesional para o desempeño das funcións de xestor de transporte en empresas de transporte por estrada (Diario Oficial de Galicia número 46, do 8 de marzo).
Consellería de Infraestruturas e Vivenda — III. Outras disposicións — 19/07/2016

Artigo único
De conformidade coas previsións contidas no Regulamento 1071/2009, do 21 de outubro; na Lei orgánica 5/1987, do 30 de xullo; na Lei 16/1987, do 30 de xullo; no Real decreto 1211/1990, do 28 de setembro, e na Orde do Ministerio de Fomento do 28 de maio de 1999, e de acordo coa autorización conferida pola Orde da Consellería de Ordenación do Territorio e Obras Públicas do 8 de xuño de 1989, modifícase a composición do tribunal designado na base oitava da Resolución do 29 de febreiro de 2016 que se cita no encabezado, no seguinte sentido:
Engádese a vogal suplente seguinte:
Mª Carmen Arnoso Calvo.
Engádese a secretaria suplente seguinte:
Eva Lorenzo Queiro.
Santiago de Compostela, 4 de xullo de 2016
CORRECCIÓN de erros. Orde do 22 de decembro de 2015 pola que se establecen as bases reguladoras para a concesión, en réxime de concorrencia competitiva, de subvencións para a mellora de imaxe, modernización, establecemento de novas fórmulas e medios de comercialización no sector comerciante retallista e artesanal galego e se procede á súa convocatoria para o ano 2016 (código de procedemento IN201H).
Consellería de Economía, Emprego e Industria — III. Outras disposicións — 12/07/2016

Advertido erro na dita orde na súa versión en castelán, publicada no Diario Oficial de Galicia número 248, do mércores 30 de decembro de 2015, cómpre realizar a seguinte corrección:
Na páxina 51604, do anexo I, artigo 10, letra a.3), onde di: «No percibir ninguna ayuda convocada por la Dirección General de Comercio en los últimos 3 años (2012-2014): 3 puntos», debe dicir: «No percibir ninguna ayuda convocada por la Dirección General de Comercio en los últimos 3 años (2013-2015): 3 puntos».
ORDE do 14 de xuño de 2016 pola que se autoriza o cambio de denominación do instituto de educación secundaria de Culleredo, no concello de Culleredo.
Consellería de Cultura, Educación e Ordenación Universitaria — III. Outras disposicións — 12/07/2016

De conformidade co previsto nos artigos 3.1 e 2 do Regulamento orgánico dos institutos de educación secundaria, aprobado polo Decreto 324/1996, do 26 de xullo (DOG do 9 de agosto), por proposta da Dirección Xeral de Centros e Recursos Humanos,
Autorizar o cambio de denominación específica do seguinte centro:
Provincia: A Coruña.
Concello: Culleredo.
Código: 15032935.
Denominación actual: Instituto de Educación Secundaria de Culleredo.
Nova denominación: Instituto de Educación Secundaria Rego de Trabe.
Santiago de Compostela, 14 de xuño de 2016
CORRECCIÓN de erros. Orde do 1 de xullo de 2016 pola que se convocan prazas de colaboradores bolseiros nos centros residenciais docentes da Coruña, Ourense e Vigo para o curso académico 2016/17.
Consellería de Cultura, Educación e Ordenación Universitaria — III. Outras disposicións — 19/07/2016

Advertido erro, por omisión, na Orde do 1 de xullo de 2016 pola que se convocan prazas de colaboradores bolseiros nos centros residenciais docentes da Coruña, Ourense e Vigo para o curso académico 2016/17, publicada no Diario Oficial de Galicia núm. 132, do 13 de xullo de 2016, procede a súa corrección mediante a inserción, a continuación da páxina 30006:
– Anexo I. Modelo normalizado de solicitude procedemento código ED308A.
– Anexo II. Autorizacións e consentimentos.
ORDE do 16 de xuño de 2016 pola que se autoriza o cambio de denominación do colexio rural agrupado de Boqueixón-Vedra.
Consellería de Cultura, Educación e Ordenación Universitaria — III. Outras disposicións — 12/07/2016

De conformidade co previsto no artigo 8.1 do Regulamento orgánico das escolas de educación infantil e dos colexios de educación primaria, aprobado polo Decreto 374/1996, do 17 de outubro (DOG do 21 de outubro), por proposta da Dirección Xeral de Centros e Recursos Humanos,
Autorizar o cambio de denominación específica do seguinte centro:
Provincia: A Coruña.
Concello: Boqueixón.
Código: 15032571.
Denominación actual: Colexio Rural Agrupado de Boqueixón-Vedra.
Nova denominación: Colexio Rural Agrupado de Boqueixón-Vedra Neira Vilas.
Santiago de Compostela, 16 de xuño de 2016